CELEX: C2007/042/65
Language: el
Date: 2007-02-24 00:00:00
Title: Υπόθεση T-405/06: Προσφυγή της 27ης Δεκεμβρίου 2006 — Arcelor κ.λπ. κατά Επιτροπής

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/37
            
         Προσφυγή της 27ης Δεκεμβρίου 2006 — Arcelor κ.λπ. κατά Επιτροπής
   (Υπόθεση T-405/06)
   (2007/C 42/65)
   Γλώσσα διαδικασίας: η γαλλική
   Διάδικοι
   
      Προσφεύγουσες: Arcelor Luxembourg (Λουξεμβούργο, Μεγάλο Δουκάτο του Λουξεμβούργου), Arcelor Profil Luxembourg SA (Esch-sur-Alzette, Μεγάλο Δουκάτο του Λουξεμβούργου) και Arcelor International (Λουξεμβούργο, Μεγάλο Δουκάτο του Λουξεμβούργου) (εκπρόσωπος: A. Vandencasteele, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής, της 8ης Νοεμβρίου 2006, στην υπόθεση COMP/F/38.907 — Δοκοί από χάλυβα — C(2006) 5342 τελικό·
            
         
               —
            
            
               επικουρικώς, να ακυρώσει το άρθρο 2 της αποφάσεως, με το οποίο επιβάλλεται χρηματική ποινή στις προσφεύγουσες ή να μειώσει δραστικά την ποινή αυτή·
            
         
               —
            
            
               να καταδικάσει την Επιτροπή στα δικαστικά έξοδα
            
         Λόγοι ακυρώσεως και κύρια επιχειρήματα
   Με την υπό κρίση προσφυγή, οι προσφεύγουσες ζητούν την ακύρωση της αποφάσεως C(2006) 5342 τελικό της Επιτροπής, της 8ης Νοεμβρίου 2006, περί διαδικασίας εφαρμογής του άρθρου 65 ΕΚΑΧ (υπόθεση COMP/F/38.907 — Δοκοί από χάλυβα), η οποία αφορά συμφωνίες και εναρμονισμένες πρακτικές ευρωπαίων κατασκευαστών μεταλλικών δοκών σχετικές με τον καθορισμό των τιμών, την κατανομή των ποσοστώσεων και την ανταλλαγή πληροφοριών περί της κοινοτικής αγοράς μεταλλικών δοκών. Επικουρικώς, οι προσφεύγουσες ζητούν την ακύρωση της επιβολής, με την προσβαλλόμενη απόφαση, προστίμου ή την ουσιαστική μείωση του ύψους του.
   Προς στήριξη της προσφυγής τους, οι προσφεύγουσες προβάλλουν πλείονες λόγους ακυρώσεως.
   Ο πρώτος λόγος ακυρώσεως αντλείται από παράβαση του άρθρου 97 ΕΚΑΧ και κατάχρηση εξουσίας, καθόσον η προσβαλλομένη απόφαση εφαρμόζει το άρθρο 65 ΕΚΑΧ μετά την παρέλευση του χρόνου ισχύος του, όπως προβλεπόταν με το άρθρο 97 ΕΚΑΧ.
   Δεύτερον, οι προσφεύγουσες προβάλλουν παράβαση του κανονισμού 1/2003 (1) και κατάχρηση εξουσίας, καθόσον η Επιτροπή θεμελιώνει τη δικαιοδοσία της προς έκδοση αποφάσεως ΕΚΑΧ σε κανονισμό με τον οποίο τις ανατίθενται εξουσίες μόνο για την εφαρμογή των άρθρων 81 και 82 ΕΚ.
   Ο τρίτος λόγος ακυρώσεως αντλείται από παράβαση του κανόνα δικαίου και προσβολή των δικαιωμάτων άμυνας, καθόσον η απόφαση καταλογίζει σε τρεις θυγατρικές εταιρίες ευθύνη για πρακτική στην οποία συμμετείχε μόνον μία.
   Εξάλλου, οι προσφεύγουσες διατείνονται ότι, εκδίδοντας την προσβαλλόμενη απόφαση, η Επιτροπή παρέβη σχετικούς με την παραγραφή κανόνες δικαίου.
   Τέλος, οι προσφεύγουσες ισχυρίζονται ότι η απόφαση αυτή συνιστά προσβολή των δικαιωμάτων τους άμυνας, καθόσον εκδόθηκε δεκαπέντε και πλέον έτη μετά τα πραγματικά περιστατικά, βάσει θεωρίας περί καταλογισμού ευθύνης την οποία προέβαλε η Επιτροπή για πρώτη φορά, κατά τις προσφεύγουσες, με την ανακοίνωση αιτιάσεων του Μαρτίου 2006, και, επομένως, μετά την παρέλευση υπερβολικά μεγάλου, κατά τις προσφεύγουσες, χρονικού διαστήματος.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ. 1).